CELEX: 32020D1236
Language: sl
Date: 2020-08-25 00:00:00
Title: Sklep Komisije (EU) 2020/1236 z dne 25. avgusta 2020 o dovoljenju Nizozemski, da uporabi podaljšanje nekaterih obdobij iz členov 2 in 3 Uredbe (EU) 2020/698 Evropskega parlamenta in Sveta (notificirano pod dokumentarno številko C(2020) 5745) (Besedilo v angleškem jeziku je edino verodostojno)

31.8.2020   
               
               
                  SL
               
               
                  Uradni list Evropske unije
               
               
                  L 282/19
               
            
         SKLEP KOMISIJE (EU) 2020/1236
         z dne 25. avgusta 2020
         o dovoljenju Nizozemski, da uporabi podaljšanje nekaterih obdobij iz členov 2 in 3 Uredbe (EU) 2020/698 Evropskega parlamenta in Sveta
         
            
               (notificirano pod dokumentarno številko C(2020) 5745)
            
         
         (Besedilo v angleškem jeziku je edino verodostojno)
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Uredbe (EU) 2020/698 Evropskega parlamenta in Sveta z dne 25. maja 2020 o posebnih in začasnih ukrepih zaradi izbruha COVID-19 glede obnovitve ali podaljšanja nekaterih potrdil, spričeval, licenc, dovoljenj in pooblastil ter odloga nekaterih rednih preverjanj in rednih usposabljanj na nekaterih področjih prometne zakonodaje (1), zlasti člena 2(6) in člena 3(3) Uredbe,
         ob upoštevanju naslednjega:
         
                     (1)
                  
                  
                     S členom 2(1) Uredbe (EU) 2020/698 se podaljšujejo roki za opravljanje rednega usposabljanja s strani imetnika spričevala o strokovni usposobljenosti (v nadaljnjem besedilu: spričevala), ki bi se sicer že iztekli ali bi se sicer iztekli med 1. februarjem 2020 in 31. avgustom 2020. S členom 2(2) navedene uredbe se podaljšuje veljavnost usklajene kode Unije „95“.
                  
               
                     (2)
                  
                  
                     S členom 3(1) Uredbe (EU) 2020/698 se podaljšuje veljavnost vozniških dovoljenj, ki bi sicer že prenehala veljati ali bi prenehala veljati med 1. februarjem 2020 in 31. avgustom 2020.
                  
               
                     (3)
                  
                  
                     Nizozemska je z dopisom z dne 1. julija 2020 predložila utemeljeno zahtevo za odobritev podaljšanja nekaterih obdobij iz členov 2 in 3 Uredbe (EU) 2020/698. Z dopisom z dne 29. julija 2020 je Nizozemska predložila revidirano utemeljeno zahtevo. Z navedeno revidirano zahtevo, prvič, prosi za odobritev podaljšanja obdobij med 1. februarjem 2020 in 31. avgustom 2020, določenih v členu 2(1) za namene navedene določbe in člena 2(2), ter v členu 3(1) Uredbe (EU) 2020/698, za tri mesece. Drugič, prosi za odobritev podaljšanja obdobja sedmih mesecev iz člena 2(1) in (2) ter člena 3(1) Uredbe (EU) 2020/698 za dva meseca. 30. julija 2020 je Nizozemska predložila dodatne informacije v podporo svoji zahtevi.
                  
               
                     (4)
                  
                  
                     V skladu z informacijami, ki jih je predložila Nizozemska, opravljanje rednega usposabljanja, navedba usklajene kode Unije „95“ in podaljšanje vozniških dovoljenj na Nizozemskem po 31. avgustu 2020 verjetno še vedno ne bodo izvedljivi zaradi ukrepov, ki jih je ta država sprejela za preprečitev ali zajezitev širjenja COVID-19.
                  
               
                     (5)
                  
                  
                     Nizozemska je predvsem začasno prekinila vsa redna usposabljanja v skladu z Direktivo 2003/59/ES Evropskega parlamenta in Sveta (2). Posledično je bilo odpovedanih približno 30 000 tečajev, ki bi potekali v običajnih okoliščinah. Zato svojih spričeval ni obnovilo približno 2 400 poklicnih voznikov.
                  
               
                     (6)
                  
                  
                     Redni tečaji usposabljanja se zdaj nadaljujejo, poleg rednih tečajev, ki so bili načrtovani od maja 2020 do konca leta 2020, pa so v načrtu še dodatni. Vendar se z ukrepi, potrebnimi za zajezitev COVID-19, v zvezi s tem še vedno uvajajo omejitve. Ustanove za usposabljanje morajo izpolnjevati ustrezne zahteve Nacionalnega inštituta za javno zdravje in okolje (3), na primer morajo ljudem omogočiti, da ohranijo medsebojno razdaljo, po možnosti vsaj 1,5 metra.
                  
               
                     (7)
                  
                  
                     Razmere so še posebej problematične glede rednega usposabljanja voznikov avtobusov. Po informacijah, ki jih je predložila Nizozemska, so številni vozniki, ki so 10. septembra 2008 opravljali dejavnost voznika vozil za prevoz potnikov, prejeli spričevalo kot pridobljeno pravico v skladu s členom 4 Direktive 2003/59/ES. V praksi in v skladu s členom 4, členom 8(2) in členom 14(2) Direktive 2003/59/ES so številna tako odobrena spričevala v prvi polovici septembra 2015 prenehala veljati, saj je Nizozemska izkoristila možnost podaljšanja obdobja iz člena 8(2) Direktive 2003/59/ES na največ sedem let. Vozniki z dovoljenjem kategorije D1, D1 + E, D ali D + E, ki so svoja spričevala obnovili tik pred iztekom leta 2015, pa morajo spričevala ponovno obnoviti pred iztekom 10. septembra 2020. V takem položaju je velika večina voznikov avtobusov na Nizozemskem. Ni gotovo, ali bo zmogljivost ustanov za usposabljanje vsem omogočila pravočasno opravljanje rednega usposabljanja. Poleg tega je zaradi dejstva, da javni prevoz ponovno poteka po običajnem voznem redu, voznikom na voljo manj časa za udeležbo na tečajih.
                  
               
                     (8)
                  
                  
                     Glede vozniških dovoljenj, izdanih v skladu z Direktivo 2006/126/ES Evropskega parlamenta in Sveta (4), se Nizozemska sklicuje na začasne omejitve pri opravljanju poklicev s fizičnim stikom. Te omejitve so vplivale na zdravniške preglede, potrebne za ugotovitev psihofizične sposobnosti osebe za vožnjo („zdravniški pregledi“). Zato se je povprečno število zdravniških poročil na podlagi takih pregledov, predloženih nacionalnemu organu za izdajo dovoljenj (CBR (5)), vsak teden bistveno zmanjšalo. Zaradi ukrepov, sprejetih za preprečevanje ali zajezitev širjenja COVID-19 na Nizozemskem, je bilo 28 000 zdravniških pregledov odloženih in jih je še treba izvesti poleg tistih, ki jih je treba izvesti zdaj in v bližnji prihodnosti za dovoljenja, ki bodo kmalu prenehala veljati.
                  
               
                     (9)
                  
                  
                     Na Nizozemskem izvaja zdravniške preglede približno 25 000 zdravnikov. Čas, potreben za izvedbo 28 000 zdravniških pregledov, ki so bili odloženi, je zelo odvisen od obsega in kako hitro bodo lahko zdravniki ponovno začeli opravljati navedene naloge. Za mnoge zdravnike na Nizozemskem je izvajanje zdravniških pregledov za podaljšanje vozniškega dovoljenja le ena od njihovih številnih nalog. Zaradi dodatnega dela v zvezi z izbruhom COVID-19 zdravniki niso mogli izvesti toliko zdravniških pregledov kot običajno.
                  
               
                     (10)
                  
                  
                     Glede na informacije, ki jih je predložila Nizozemska, ni jasno, v kolikšnem obsegu in kako hitro se bo ponovno vzpostavilo potrebno delovanje zdravnikov. Pričakuje se, da bo zdravstvena zmogljivost postopoma okrevala, medtem ko se bo povpraševanje po zdravniških pregledih zaradi obdobja „zapore“ povečalo. Zato se pričakuje, da posledice preložitve pregledov ne bodo odpravljene do maja 2021 tudi po tem, ko bo število izvedenih zdravniških pregledov spet na običajni ravni, torej na ravni pred COVID-19.
                  
               
                     (11)
                  
                  
                     Po mnenju Nizozemske je nemogoče natančno predvideti, koliko oseb ne bo moglo pravočasno podaljšati vozniškega dovoljenja, ki je poteklo ali poteče med 1. februarjem 2020 in 31. avgustom 2020. To je zelo odvisno od razpoložljivosti zdravnikov, ki je delno določena regionalno. Vsekakor je neizogibno, da se bodo nekatere osebe, ki zaprosijo za podaljšanje vozniškega dovoljenja, soočile z zamudami zaradi čakalnih list v zdravstvenem sistemu, zlasti približno 15 % oseb, ki morajo na pregled k več kot enemu zdravniku. Povprečen čas, potreben za podaljšanje vozniškega dovoljenja za osebe, ki potrebujejo zdravniški pregled, da se ugotovi njihova sposobnost za vožnjo, je 125 dni, kadar se opravi posvetovanje z enim zdravnikom, in 179 dni v primeru posvetovanja z več zdravniki.
                  
               
                     (12)
                  
                  
                     Ministrstvo za infrastrukturo in upravljanje voda na podlagi podatkov, ki jih je predložil CBR (6), pričakuje, da bo 1. decembra 2020 zaostanek pri zdravniških pregledih znašal približno 20 000. Ob domnevi, da bo zdravstvena zmogljivost do prvega četrtletja leta 2021 spet dosegla normalno raven, bo verjetno zaostanek še naprej vplival na voznike, katerih dovoljenja potečejo 1. decembra 2020. Vendar bo pričakovanje, da bo zahtevano podaljšanje obdobja med 1. februarjem 2020 in 31. avgustom 2020 ter obdobij, za katera se veljavnost vozniških dovoljenj, ki bi sicer prenehala veljati ali so že potekla, podaljša, zadostovalo za zagotovitev, da bodo lahko vse zainteresirane osebe izpolnjevale veljavne zahteve.
                  
               
                     (13)
                  
                  
                     Nizozemski bi bilo zato treba dovoliti, da zaprosi za odobritev podaljšanja obdobij med 1. februarjem 2020 in 31. avgustom 2020 ter obdobij sedmih mesecev iz člena 2(1) in člena 3(1) Uredbe (EU) 2020/698.
                  
               
                     (14)
                  
                  
                     Nizozemska se strinja, da se ta sklep sprejme in priglasi v angleškem jeziku –
                  
               SPREJELA NASLEDNJI SKLEP:
         
            Člen 1
            Nizozemski se dovoli, da zaprosi za naslednje podaljšanje obdobij iz člena 2(1) in (2) ter člena 3(1) Uredbe (EU) 2020/698:
            
                        (a)
                     
                     
                        podaljšanje obdobja med 1. februarjem 2020 in 31. avgustom 2020, določenim v členu 2(1) Uredbe (EU) 2020/698, za tri mesece, za namene člena 2(1) in (2) navedene uredbe;
                     
                  
                        (b)
                     
                     
                        podaljšanje obdobij sedmih mesecev iz člena 2(1) in (2) navedene uredbe za dva meseca;
                     
                  
                        (c)
                     
                     
                        podaljšanje obdobja med 1. februarjem 2020 in 31. avgustom 2020, določenega v členu 3(1) navedene uredbe, za tri mesece;
                     
                  
                        (d)
                     
                     
                        podaljšanje obdobja sedmih mesecev iz člena 3(1) navedene uredbe za dva meseca.
                     
                  
         
            Člen 2
            Ta sklep je naslovljen na Kraljevino Nizozemsko.
         
         
            V Bruslju, 25. avgusta 2020
            
               
                  Za Komisijo
               
               Adina-Ioana VĂLEAN
               
                  Članica Komisije
               
            
         
         
            (1)  UL L 165, 27.5.2020, str. 10.
         
            (2)  Direktiva 2003/59/ES Evropskega parlamenta in Sveta z dne 15. julija 2003 o temeljnih kvalifikacijah in rednem usposabljanju voznikov nekaterih cestnih vozil za prevoz blaga ali potnikov, o spremembi Uredbe Sveta (EGS) št. 3820/85 in Direktive Sveta št. 91/439/EGS ter o razveljavitvi Direktive Sveta 76/914/EGS (UL L 226, 10.9.2003, str. 4).
         
            (3)  Rijksinstituut voor Volksgezondheid en Milieu, RIVM.
         
            (4)  Direktiva 2006/126/ES Evropskega parlamenta in Sveta z dne 20. decembra 2006 o vozniških dovoljenjih (UL L 403, 30.12.2006, str. 18).
         
            (5)  Centraal Bureau Rijvaardigheidsbewijzen.
         
            (6)  Ministerie van Infrastructuur en Waterstaat.